গভীর নিম্নচাপের প্রভাব আর নেই। কিন্তু তারপরও জাঁকিয়ে শীত পড়ার কোনও ‘সুখবর’ দিতে পারছে না আলিপুর আবহাওয়া দফতর। উল্টে সোমবারের সর্বনিম্ন তাপমাত্রা স্বাভাবিকের থেকে ছ’ডিগ্রি বেশি ছিল!
দফতর জানাচ্ছে, উত্তুরে হাওয়ার পথ আটকে দাঁড়িয়ে রয়েছে পশ্চিমী ঝঞ্ঝা। তার জেরেই আগামী কয়েকদিন তাপমাত্রা ২০ ডিগ্রি সেলসিয়াসের আশপাশে ঘোরাফেরা করবে। শীতের আমেজ একটু কম থাকবে। আজ, মঙ্গলবার ও আগামিকাল, বুধবার রাতের তাপমাত্রা সামান্য নামলেও স্বাভাবিকের থেকে তা বেশি থাকবে বলেই জানাচ্ছে দফতর।
প্রসঙ্গত, এদিনের সর্বোচ্চ তাপমাত্রা ছিল ২৬.৯ ডিগ্রি সেলসিয়াস, স্বাভাবিকের থেকে যা এক ডিগ্রি কম। সর্বনিম্ন তাপমাত্রা ছিল ২১.৭ ডিগ্রি সেলসিয়াস, স্বাভাবিকের থেকে যা ছ’ডিগ্রি বেশি! দফতরের অধিকর্তা হাবিবুর রহমান বিশ্বাস বলেন, ‘‘উত্তুরে বাতাস জোরাল হতে পারছে না। তার জন্য তাপমাত্রা খুব একটা নামবে না। আগামী কয়েকদিন ২০ ডিগ্রি সেলসিয়াসের আশপাশে ঘোরাফেরা করবে তাপমাত্রা। রাতের দিকে তাপমাত্রা সামান্য নামলেও তা উল্লেখযোগ্য কিছু নয়।’’
তবে ডিসেম্বরের মাঝামাঝি পর্যন্ত তাপমাত্রার এই হেরফের থাকবে বলে পূর্বাভাস দফতরের। এমনিতে ডিসেম্বরে গভীর নিম্নচাপ, ঘূর্ণিঝড় হওয়াটা স্বাভাবিক বলে জানাচ্ছে দফতর। কোনও বছর তার সংখ্যা বেশি থাকে, কোনও বছর কম। তবে চলতি বছরে ঘূর্ণিঝড় না হলেও গভীর নিম্নচাপ একটু ঘনঘন হচ্ছে বলেই দফতর সূত্রের খবর। তবে গভীর নিম্নচাপ হলেও বৃষ্টি তেমন হচ্ছে না। তাতে আবহাওয়ার তাপমাত্রার উপরে একটা প্রভাব পড়ছে বলে জানাচ্ছেন আবহবিদদের একাংশ। দফতরের অধিকর্তার কথায়, ‘‘গভীর নিম্নচাপ হচ্ছে। অথচ খুব একটা বৃষ্টি কিন্তু হয়নি। ফলে তাপমাত্রার ওঠানামাটা উল্লেখযোগ্য তো বটেই।’’
প্রসঙ্গত, তাপমাত্রার ক্ষেত্রে রবিবার একটা উল্লেখযোগ্য দিন ছিল বলে জানাচ্ছেন আবহবিদেরা। সেদিন সর্বোচ্চ ও সর্বনিম্ন তাপমাত্রা প্রায় একই ছিল। এক আবহবিদের কথায়, ‘‘রবিবার সর্বোচ্চ ও সর্বনিম্ন তাপমাত্রা দেখলে ক্লাইমেট চেঞ্জের বিষয়টা আরও পরিষ্কার হবে। সর্বোচ্চ ও সর্বনিম্ন তাপমাত্রা প্রায় একই, এমনটা সচরাচর দেখা যায় না!’’